OBH 869/2000.
Az állampolgári jogok országgyűlési biztosának jelentése
Előadó: dr. Harsányi Ágnes

Az Alkotmány 2. § (1) bekezdésében deklarált jogállamiságból fakadó jogbiztonság részét képező tisztességes eljáráshoz és az Alkotmány 13. §-ában biztosított tulajdonhoz való joggal összefüggésben visszásságot okoz a Földhivatal eljárása, ha az önkormányzati tulajdonban állott, az ingatlan bérlője által megvett ingatlan vonatkozásában a volt tulajdona tekintetében kárpótlásra jogosult részére elővásárlási jogot bejegyez az ingatlan-nyilvántartásba. 

Panaszos sérelmezte, hogy lakása eladásának akadályát képezi, hogy ingatlanára a kárpótlásról szóló 1991. évi XXV. törvény 9. §-a alapján elővásárlási jogot jegyeztek be az ingatlan-nyilvántartásba, holott ő az önkormányzati tulajdonban állott ingatlan bérlőjeként vette meg a lakást és ilyen esetben a kárpótlásra jogosultat nem illeti meg az elővásárlási jog.

A Fővárosi Kerületek Földhivatala megkeresésünkre adott tájékoztatása alapján megállapítottam, hogy a kárpótlásra jogosult részére 38016/1993. számon széljegyzett elővásárlási jogát 1999. október 30-i keltezésű határozatával jegyezte be a Földhivatal. Panaszos tulajdonjogát az általa bérlőként használt lakás tekintetében - az 1999. február 2-án megkötött adásvételi szerződés alapján -  a Földhivatal 1999. május 26-án jegyezte be az ingatlan-nyilvántartásba. Panaszos fellebbezést nyújtott be az elővásárlási jogot bejegyző határozat ellen, melynek a Fővárosi Földhivatal másodfokú - 2000. február 21-i keltezésű -  határozatával helyt adott és az elsőfokú földhivatali határozatot megsemmisítette. Ennek alapján a Fővárosi Kerületek Földhivatala 2000. március 7-én kelt határozatával törölte a kárpótlásra jogosult - korábban - bejegyzett elővásárlási jogát és e kérelmét elutasította.

Az államigazgatási eljárásról szóló 1957. évi IV. törvény 2. §-a alapelvként határozza meg a törvényesség követelményét. Az ingatlan-nyilvántartásról szóló 1972. évi 31. tvr. 6. § g/ pontja értelmében az ingatlan-nyilvántartásba az elővásárlási jog bejegyezhető. A kárpótlásról szóló 1991. évi XXV. tv. 9. §-a szerint a kárpótlásra jogosultat volt tulajdonának az Állami Vagyonügynökség vagy önkormányzat által történő értékesítése során elővásárlási jog illeti meg, azonban e szakasz kivételként jelöli meg azt az esetet is, ha az állami (vagy önkormányzati) tulajdonban álló bérlakást az abban bent lakó vásárolja meg.

Mivel a közigazgatási szerveknek alkotmányos kötelezettsége a vonatkozó jogszabályi rendelkezések érvényrejuttatása, így megállapítom, hogy a Fővárosi Kerületek Földhivatala tévesen jegyezte be az ingatlan-nyilvántartásba a kárpótlásra jogosult elővásárlási jogát; hiszen az elővásárlási jog  - a fent idézett rendelkezés értelmében, mivel az önkormányzati tulajdonú lakást az addig benne lakó bérlő vásárolta meg -  ez esetben a kárpótlásra jogosultat nem illeti meg.

Megállapítható az is, hogy a Fővárosi Kerületek Földhivatala döntésével  - az Alkotmány 2. § (1) bekezdésében és a 13. §-ában biztosított alapjogok tekintetében -  alkotmányos visszásságot okozott.

Tekintettel azonban a visszásság eljárásunk során való orvoslására, ajánlást nem teszek.

Budapest, 2000. május 22.

Gönczöl Katalin